钦定古今图书集成/明伦汇编/官常典/第473卷 > 贺狄干
## 钦定古今图书集成/明伦汇编/官常典/第473卷 > 贺狄干

按《魏书》本传：“狄干，代人也。家本小族，世忠厚，为将以
平当称，稍迁北部大人。登国初，与长孙嵩为对，明于
听察，为人爱敬。太祖遣狄干致马千匹，结婚于姚苌。
会苌死，兴立，因止狄干而绝婚。兴弟平，率众寇平阳，
太祖讨平之，擒其将狄伯支、唐小方等三十馀人。天
赐中，诏北新侯安同送唐小方于长安。后蠕蠕社仑”
与兴和亲，送马八千匹，始济河。赫连屈孑忿兴与国
交好，乃叛兴，邀留社仑马。兴乃遣使请以骏马千匹
赎伯支，而遣狄干还。太祖意在离间二寇，于是许之。
狄干在长安幽闭，因习读书史，通《论语》《尚书》诸经，举
止风流，有似儒者。初，太祖普封功臣，狄干虽为姚兴
所留，遥赐爵襄武侯，加秦兵将军。及狄干至，太祖见
其言语衣服，有类羌俗，以为慕而习之，故忿焉。既而
杀之。